”Aikuiset tappelivat karkeista, lapset jäivät ilman” – Prisman karkkiale kuohuttaa, näin kommentoi johtaja

Kuvituskuva. Arkisto / Markku Niska

Riikka Jokinen

Kirkkonummen Prisman viime perjantaisesta irtokarkkien alennusmyynnistä kohistaan sosiaalisessa mediassa.

Kauppa myi Black Friday -tapahtuman kunniaksi irtokarkkeja kolmen euron kilohintaan iltayhdeksästä alkaen. Tavallisesti irtokarkit maksavat yli tuplasti enemmän. Alennus houkuttelipaikalle jopa satoja karkinostajia.

Kirkkonummelaiset-ryhmän julkisessa Facebook-kirjoituksessa ihmetellään erityisesti aikuisten käytöstä karkkijonossa. Keskustelijoiden mukaan ihmiset etuilivat, tönivät ja tuuppivat karkkijonossa, ja lukuisat lapset poistuivat paikalta tyhjin käsin.

– Lapset eivät karkkeja saaneet vaan poistuivat tyhjin käsin. Tsiisus mitä touhua, voisi kuvitella, että toi olisi ollu lasten juttu, mutta että aikuiset ihmiset tappelevat karkeista. Kerrankin olen sanaton, keskustelun aloittanut nainen kirjoittaa.

Toinen keskustelija kertoo puolestaan jonottaneensa karkkeja 40 minuuttia, mutta lähteneensä lopulta tyhjin käsin kotiin.

– Siellä oli pari hyvinkin innokasta eläkeläistä. Yksi oli kontallaan lattialla ja kaapi karkkeja jalkojen välistä. Itse luovutin myös, kun touhu alkoi mennä hiukan ahdistavaksi, kolmas keskustelija kommentoi sosiaalisessa mediassa.

Osan mukaan taas erityisesti nuoret aiheuttivat jonossa hämmennystä.

Kirkkonummen Prisman johtaja Jan Lundmark kertoo olevansa keskustelusta tietoinen. Hänen näkemyksensä mukaan perjantainen irtokarkkien alennusmyynti sujui pääosin hyvin ja herätti paljon kiinnostusta. Hän ei kerro illan kävijämäärää tai myytyjen karkkikilojen määrää.

– Kampanja oli tarkoitettu hyvän mielen tempaukseksi, jolla saadaan hymyä suupieliin.

– Kaikki sujui hyvin, toki meno oli markkinahenkisempää ja joillakin tunteet ehkä enemmän pinnassa kuin tavallisena perjantai-iltana. Sekä asiakkaat että henkilökunta suhtautuivat tempaukseen kuitenkin suurilta osin positiivisesti. Kokonaisuudessaan se oli hyvä tapahtuma, Lundmark kertoo oman näkemyksensä.

Facebook-keskustelijoiden mukaan hyllyjä olisi rikkoitunut perjantain ryysiksestä. Lundmark kuitenkin kiistää tämän.

– Sujuvuus oli turvattu lisäämällä henkilökuntaa irtomakeisosastolle. Lisäksi paikalla oli kolme vartijaa ohjaamassa tilannetta. Mitään hyllyjä ei esimerkiksi hajonnut, hän toteaa.